open-index/open-wikipedia-markdown huggingface dataset:
Haida (lingua)

**Haida** (acc X̱aat Kíl, X̱aadas Kíl, X̱aayda Kil, Xaad kil) es la lingua de la popla haida, e es parlada en la arcipelago Haida Gwaii (en la pasada, Queen Charlotte Islands), de la costa de Columbia Brites e Alaska. Lo es un lingua isolida e seria menasada, con sola 14 parlores nativa, ma efortas per revive la lingua es aveninte. A la eda en cuando la europeanes ia ariva en 1774, la estima es ce sirca 15,000 parlores de haida abita la isolas. Epidemicas ia resulta rapida en un redui major de la cuantia de popla, cual ia deveni limitada a tre viletas: Masset, Skidegate, e Hydaburg.

Como la otra linguas de la Pasifica norde-ueste, haida ave multe fonemes e parolas difisil per persones ci no parla lo o linguas simil. La sistem de sonas inclui consonantes ejetiva, sonorante glotalida, corta e longa vocales, e tono fonemica.

An ce haida ave nomes e verbos, lo no ave ajetivos e poca adposadas vera. Ajetivos como en lfn es traduida a verbos en haida. Per esemplo, * 'láa* es leteral "es bon", usada en loca de simple "bon" como un ajetivo, ma los pote es usa como un verbo sin la usa de un copula. Formulas preposadal es xef espresada en haida con "nomes de relata". Per esemplo, la parola *dítkw* sinifia "lado fasante a via de la plaia, a la foresta".

Verbos es marcada per tempo, aspeta, modo, e evidentia, e persones es marcada par pronomes cual es ajunta a la verbo como clicas. Haida ave ance sentos de parolas clasinte. Lo ave un ordina de parolas multe rara nomida la ordina direta-inversa, do ambos la ordinas SOV e OSV aveni, dependente de la "potia" de la sujeto e verbo. Haida ave ance posese obligada, e alga tipos de nomes no pote sta solitar, ma nesesa un posesor.
Linguas isolida

Un lingua isolida es un lingua natural con no relatas jeneolojial demostrable con otra linguas, e no pote es demostrada como desendente de un asendente comun con cualce otra linguas. En un modo, linguas isolada es familias de linguas composada de sola un lingua. Esemplos comun sitada inclui ainu, euscara, corean, sumer, e elam.

Alga linguas cual ia es a un ves videda como isolada pote es reclasida como familias peti. Esta ia aveni a japanes, cual es aora incluida en la familia japonica con linguas riukiuan e a cartveli, aora sola la plu dominante de la linguas cartvelian. La lingua etrusca de Italia ia es videda como un isolida per multe anios, ma algas ia proposa ce lo es relatada a retian e lemnian en un familia tirsenica, un familia estinguida de linguas prosima relatada.

On pote vide linguas isolada como un caso spesial de linguas nonclasida cual resta nonclasida an pos laboras estendosa. Si tal laboras continua ta ave resultas vera, un lingua cual ia es videda como no plu isolada. Car linguistes no acorda sempre sur si un relata jenetical ia es demostrada, lo es comun disputada esce un lingua es un isolada o no.

La terma "relata jenetica" es usada en un modo spesial en linguistica istorial, cual grupi la plu de linguas parlada en la mundo oji en un cuantia relativa peti de familias, seguente un desende reconstruida de un lingua comun antesedente. Un relata jenetica es un similia entre linguas, como similias de vocabula o gramatica, cual pote es atribuida a un protolingua antesedente cual ia diverje en linguas multiple o ramos multiple. Per esemplo, engles es relatada a otra linguas indoeuropean, e xines es relatada a otra linguas xinotibetan. Car linguas isolida es esetas a esta posible, linguistes es multe interese en los.

La plu de linguas isolida ave poca parlores o es an estinguida. Ma multe de los ave multe miles o an multe sento miles de parlores. E corean ave plu ca 77 milion.

Vide ance: Linguas isolida (lista)
Barcon de gera

Un **barcon de gera** es un barcon cual es construida per gera marinal. Lo parteni usual a la fortes militar de un stato.
Shah Rukh Khan

**Shah Rukh Khan** (naseda Shahrukh Khan en 2 novembre 1965) es un ator barati, produor e personalia de televide. Conoseda como la "Re de Bollywood" el ia apare en plu can 80 filmas de Bollywood, e ia gania multe premios, incluinte 14 Filmware Awards. El es multe segueda en Asia e par la diaspora barati global. El es descriveda como un de la stelas de filma plu susedosa en la mundo.
Sentro istorial de Lima

La **sentro istorial de Lima** es la area de la site de Lima cual ensirca sua loca orijinal e la construidas plu antica. Lo ia es declarada Loca de Erita Mundal en 1988 e es un de la plu importante atraes per turistes de Peru.
Sultania de Ifat

La **sultania de Ifat** ia es un stato muslim medieval en Africa este entre la sentenio 13 tarda e la sentenio 15 temprana. Gidada par la dinastia Ualaxma, lo ia es sentrida en la site antica de Zeilka e Xeua. La rena ia covre partes de lo ce oji es Itiopia este, Djibuti e Somalia ueste.
Tashan

**Tashan** es un filma de ata de Bollywood de cual la atores xef es Akshay Kumar, Saif Ali Khan, Kareena Kapoor e Anil Kapoor. Produida par Aditya Chopra e Yash Chopra de Yash Raj Films, lo ia es lansada a mercato en 25 april 2008 e ia marca la comensa como dirijor de Vijay Krishna Acharya.
Agila

**Agila** es la nom comun per multe avias grande xasante de la familia Accipitridae. Los parteni a alga grupos de jenera, no tota de los prosima relatada. La plu de la 60 spesies es de Eurasia e Africa. Estra esta area, sola 14 spesies pote es trovada: du en America Norde, nove en America Sude e sentral, e tre en Australia.

La corpo de la agila es potiosa, con testas e becos pesosa. Los ave becos oncin grande per lasera la carne de sua preda, gamas forte e musculosa, e talones forte. La fema de tota spesies de agilas es plu grande de la mas. Per sua grandia e potia, los es ordinada a la culmina de la cadena de comedas en la mundo de avias.

La oios de la agila es multe potiosa. Lo es estimada ce la agila militar (Polemaetus bellicosus), de ci sua oio es plu ca du veses tan longo como un oio umana, e on ave un agia vidal de 3.0 a 3.6 vesesa lo de umanas. Esta agia permete agilas per vide sua predas de distantias multe longa. La agia es atribuida xef a la pupiles multe grande cual garantia minima difrata de la lus entrante.
Arbor

En botania, un **arbor** es un planta peren con un tronco, ramos suportante, e folias en la plu de spesies. Arbores no es un grupo tasonomial, ma inclui un varia de spesies de plantas cual ia evolui autonom un tronca leniosa e ramos como un modo per tori supra otra plantas per compete per lus de sol. Arbores tende vive longa, algas ateninte miles de anios. Definida plu vasta, palmas plu alta, filises arborin, bananas, e bambus es ance arbores. Arbores ia esiste per sirca 370 milion anios. On estima ce on ave plu ca tre trilion arbores matur en la mundo.

La majoria de spesies de arbores es anjiospermas. On ave ance sirca un mil spesies de arbores gimnospermal, incluinte coniferes, sicadas, gincos, e gnetos: los produi semes no caxida en frutas, ma en stutures abrida como conos, e multe ave folias dur e sirin, como la agos de pinos. La plu de anjiospermas es eudicotas, con du cotiledones. On ave ance alga arbores de linias vea de plantas florinte nominda anjiospermas basal o paleodicotas; estas inclui amborelas, magnolias, muscadas, e avocados. Arbores como bambu, palmas, e bananas es monocotas.

Vide ance: Arbores (lista).
Jainisme

**Jainisme**, tradisional conoseda como *Jain Dharma*, es un relijio antica de India. Seguores de Jainisme es nomida jaines, un parola derivada de la parola sanscrito *jina* (vinsor) e sinifia la via de vinse en crusi ultra la rio de renases de vive tra un vive etical e spiritual. Jaines trasa sua istoria tra un susede de 24 salvores e instruores vinsente nomida *tirthankaras*. La prima ia es Rishabhanatha, ci, seguente istoria jain, ia vive a miliones anios en la pasada; la mestre 24 ia es la Mahavira sirca 500 aec. Jaines crede ce jainisme es un dharma eterna con la *tirthankaras* gidante cada sicle de la cosmolojia jain.

La premises xef de jainisme es ahimsa (nonviole), *anekantavada* (multiladalia), *aparigraha* (nonteni), e asetica. Jaines relijiosa jura sinco prometes: ahimsa, *satya* (veria), *asteya* (no fura), *brahmacharya* (asteni de seso), e *aparigraha*. Esta juras ia afeta la cultur de la jaines en multe modos, como vejetalisme per evita feri animales e sua sicles de vive. *Parasparopagraho Jivanam* ("la rol de spiritos es per aida lunlotra") es la slogan de jainisme. La mantra *Namokara* es la prea la plu comun e fundal.

Jainisme ave du sutradisiones antica major - *digambaras* e *svetambaras* - e alga sutradisiones plu peti, cual ia emerje en la milenia du ce. Los ave ideas diferente sur praticas asetica, omes e femes, e cual testas jain pote es videda como autoriosa. Mendicores es trovada en tota sutradisiones, e laicas suporta la laboras spirital de la mendicores con sua furnis.

Jainisme ave entre cuatro e sinco milion seguores, con la plu de los en India. Estra India, alga de la comunias la plu grande es aora en Canada, Europa, Cenia, la Rena Unida, Hongkong, Suriname, Viti, e la SUA. Festivales major inclui *paryushana* o *das lakshana* (la festa la plu importante), *mahavir javanti* (la nase de Mahavira), e divali.
Vudu

**Vudu** es la nom comun per un grupo de relijios relatada cual ia es developada par la popla de la diaspora african en la Americas, spesial de la isolas e areas costal de la Mar Caribe e la Golfo Mexico. Los deriva de relijios tradisional african, con influes de otra tradisiones como cristianisme (spesial catolicisme) e los de la americanes orijinal de la area.

La cualias notable de la varias de vudu inclui la adora de la mor, un dio creante, e un panteon de otra spiritos divin. Ance comun es la usa de transes, majia, sani spirital, e spiritisme.

La dio creante es comun nomida par usa la terma franses *Bon Dieu* ("la bon dio") en formas como Bondye. El es videda como distante e nonconosedable, cual no es consernada con umanas. Adora es plu comun dirijeda a spiritos plu basa ca Bondye, nomida loas. Cada loa es cargada con un aspeta spesial de vive, con personalias cambiante e dinamica refletante la multe posibles en la aspetas de vive supra lo los rena. Per naviga vive dial, la credores atenta developa relatas personal con la loas tra la presenta de ofres, la crea de altares e ojetos dedicada, e partisipa en seremonias de musica, dansa, e posese par spiritos.

La orijin de vudu en Africa ia comensa xef en la area costal norde de la Golfo de Gine, spesial Ghana, Togo, Benin, e Nijeria, en la relijios de la popla fon, eue, e ioruba, e ance de la popla congo. Esta poplas ia es traeda a la isolas e costas de America como sclavos. An si los es forsada per deveni cristianes, los ia reteni partes de sua relijios orijinal, comun fusante la loas con santas. En la Americas, la relijio orijinal, nomida *vodun* en fon, deveni *vodou* en Aiti, *vudu* en la Republica de Dominica e Puerto Rica, *vodu* en Cuba, *vodum* en Brasil, e *voodoo* en Louisiana (SUA).
Lago Tanganyica

**Lago Tanganyica** es un de la Lagos Grande de Africa. Lo es la lago de acua dulse du en grandia, la lago du en volum, e la lago du en profundia en la mundo, en tota casos pos Lago Baical en Sibir. Lo es la lago de acua dulse la plu longa en la mundo. La lago es divideda entre cuatro paises: Tanzania, la Republica Democrata la Congo, Burundi, e Zambia, con Tanzania (46%) e la Congo (40%) conteninte la parte plu grande. La acua core en la sistem de la Rio Congo e ultima en la Mar Atlantica.
Canion Grande

La **Canion Grande** (hopi: Ongtupqa;[2] iavapai: Wi:kaʼi:la, navaho: Tsékooh Hatsoh, espaniol: Gran Cañón) es un canion con falesas presipe siselida par la Rio Colorado en Arizona, SUA. Lo es 446 km en longia, a masima 29 km larga, e ateni un profundia de 1857 m.

La canion e la borda visin es contenida en la Parce Nasional de la Canion Grande, la Foresta Nasional Kaibab, la Monumento Nasional de Canion Grande - Parashant, la Reserva de Hualapai, la Reserva de la Havasupai, e la Nasion Navaho. Presidente Theodore Roosevelt ia es un promovor major per la conserva de la area, e ia visita lo a multe veses per xasa e joia la vistas.

Cuasi du bilion anios de la istoria jeolojial de Tera ia es esposada en cuando la Rio Colorado e sua afluentes ia talia sua canales tra strato pos strato de roca, en cuando la plano alta Colorado ia es levada. Lo es estimada ce la rio ia comensa sua curso tra la area sirca sinco a ses milion anios ante aora. De esta tempo, la rio ia propulsa la talia par la afluentes e la retira de la falesas, profundi e largi simultan la canion.

Per miles de anios, la area ia es abitada continuante par americanes orijinal, ci ia construi colonias en a canion e sua multe cavas. La popla pueblo vide la Canion Grande como un loca santa, e peregrina a lo. La european ci ia vide prima la canion ia es Garcia Lopez de Cardenas de Espania, ci ia ariva en 1540.
Sapmi

**Sapmi** es la rejion cultural tradisional abitada par la popla sami. Sapmi es locada en Europa norde e inclui la partes norde de Fenoscandia (pd Suomi, Sveria, Noria, e Rusia norde-ueste). A la norde, los es bordada par la Mar Barents, a la ueste par la Mar Norsce, e a la este par la Mar Blanca.

An si la rejion es nomida per la popla sami, on estima ce los es sola sirca 5% de la cuantia tota de persones. No organiza political avoca seseda, an si alga grupos desira plu autonomia teritorial e/o plu autodetermina per la popla orijinal de la area.

La parte la plu grande de Sapmi es norde de la Sirculo Artica. La parte ueste es un area de fiordos, glasias, e montes, con la punto la plu alta Monte Kebnekaise (2111 m) en Sveria. La parte de Sapmi a la lado svensce de la borda es marcada par rios grande corente de la norde-ueste a la sudu-este. De la provinsia norsce Finnmark e a este, la tereno es un plano alta cual conteni multe pantanes e lagos, con la plu grande de los Lago Inari en Suomi. La parte estrema norde-este es tundra, ma lo no ave permajelada.

La clima de Sampi es suartica e plantas es mancante, estra en la parte sude, cual es densa forestosa. La costa ueste montaniosa ave invernos multe temperada con plu presipita ca la areas grande a este de la cadena de montes. Norde de la Sircula Artica, la note polal marca la inverno, e la sol de medianote marca la estate, ambos per un tempo plu longo si on vade plu norde. Tradisional, la sami divide la anio entre oto saisones en loca de cuatro.

Renos, lupos, ursos, e avias es la formas major de animales, en ajunta a un cuantia enorme de insetos en la estate corta. Pexerias de mar e rio es comun en la rejion.
Resife-Parador Grande

La **Resife-Parador Grande** es la resife coral la plu grande en la mundo, composada de plu ca 2900 resifes individua e 900 isolas. Lo estende per plu ca 23000 km tra un area de sirca 344,400 km2. La resife es locada en la Mar Coral estra la costa de Queensland, Australia. La resife pote es videda de spasio e es la strutur la plu grande fabricada par organismes vivente. Esta strutur es composada de e construida par biliones de organismes pico, nomida polipos de coral. Lo suporta un diversia grande de viventes e ia es elejeda como un Loca de Erita Mundal en 1981. La resife es un de la simboles de Queensland.

Un parte grande de la resife es protejeda par la Parca Maral de la Resife-Parador Grande, cual aida en limita la efeto de usa umana, como pexa e turisme. La resife ia es conoseda e usada par la australianes orijinal e la popla de la isolas de la Streta Tores, e es un parte importante de la cultures e credes de esta poplas. Un reporta de marto 2016 ia nota ce la blanci de coral ia sperde plu vasta ca pensada a ante, cual afeta seria la partes norde de la resife como un resulta de la caldi de la mar, seguente la cambia de clima global. Esta aveni causa conserna seria par siensistes e sitadanes curante de la mundo.
Linguas jivaroan

**Jivaroan** (acc Hívaro, Jívaro, Jibaroana, Jibaro) es un familia peti de linguas parlada en Peru norde e Ecuador este. Lo es composada de cuatro linguas:
*Xiar
*Atxuar
*Auajun
*Huambisa

La linguas es parlada en Amazonas, Cajamarca, Loreto, e San Martin, Peru, e la rejion Oriente de Ecuador.
Cascades Niagara

La **Cascades Niagara** es la nom per un colie de tre cascades cual monta la borda internasional entre la provinse canadian de Ontario e la stato suan de Nova York. Los forma la fini sude de la Canion Niagara. De la plu grande a la plu peti, la tre cascades es la Cascade Horseshoe (fero de cavalo), la Cascade American, e la Cascade Bridal Veil (velo de sposa nova). La Cascade Horseshoe es sur la borda, e la otras es en la SUA, con la Isola Luna entre los.

Locada sur la Rio Niagara, cual drena la Lago Erie (pron. iri) en Lago Ontario la cascades combinada forma la rapidia de core la plu grande de cualce cascade en America Norde con un cade vertical de plu ca 50 m. Cuasi 168,000 m3 de acua cade de la cresta de la cascade a cada minuto. Cascade Horseshoe es la cascade la plu potiosa en America Norde, como mesurada par rapidia de core.

La Cascades Niagra ia es formida cuando la glasias ia retrosede a la fini de la fini de la Eda Glasial Wisconsin, e acua de la Lagos Grande nova formida ia talia un via tra la Presipe Niagara en via a la Mar Atlantica. La cascades es famosa per sua belia e como un fonte de potia idroeletrical. Trova un ecuilibria entre la usos recreal, comersial, e industrial ia es un taxe difisil per la manejores de la cascades de la sentenio 19.
Istoria de siensa en Anticia clasica

La **istoria de siensa en anticia clasica** inclui investigas a la opera de la universo, intendeda per tal goles pratical como institui un calendario fidable o como determina la metodo per remedia alga maladias diversa, e los investigas astrata conoseda como filosofia natural.
Moncerias de San Millán de la Cogolla

La **Moncerias de San Millán de la Cogolla** es du moncerias situada en la vileta de San Millán de la Cogolla, Rioja, Espania. Los ia es identifiada como Locas de Erita Mundal par UNESCO de desembre 1997.
Identia (matematica)

En matematica, un **identia** es la autentici de du ojetos cual matematical es scriveda diferente, es vera la mesma ojeto. En otra parolas A = B es un identia si A e B defini la mesma funsionas. Esta sinifia ce un identia es un egalia entre du funsionas cual es definida diferente. Pd (*a*&nbsp;+&nbsp;*b*)2 &nbsp;=&nbsp; *a*2&nbsp;+&nbsp;2*ab*&nbsp;+&nbsp;*b*2 and  es identias.
Esponenti

**Esponenti** es un opera matematical, asosiante du numeros, la base b e la esponente n. Cuando n es un intero positiva, esponenti coresponde a multipli repeteda de la base: per dise, bn es la produida de multipli n bases:
:b^n = \underbrace{b \times \dots \times b}_{n\, \textrm{veses}}.

## Espresa
10 5 pote es lejeda:
* "10 a potia 15"
* "10 a potia de 15"
* "10 a la 15"
* "10 levada a 15".
Estingue lingual

En linguistica, **estingui lingual** o **mori lingual** aveni cuando un lingua perde sua parlor nativa ultima. Par estende, estingui lingual es cuando la lingua no es plu conoseda, incluinte par aceles ci parla lo como lingua du.

Estingui lingual es un prosede en cual la grado de la capasia lingual de un comunia en sua varia de un lingua descrese, ultima resultante en no parlores nativa o fluente resta.

En la mundo moderna (sirca 1500 ce a oji, seguente la crese de colonialisme), la estingui de linguas ia es tipal la resulta de un prosede de asorbe cultural cual condui a un move a via e la abandona gradal de la lingua s orijinal, e la adota de un lingua franca stranjer, tipal los de paises european.

Per la desenio de 2000, un tota de sirca 7,000 linguas ia esiste tra la mundo. La plu de estas es linguas minor menasada par estingui; un estima, publicida en 2004, ia espeta ce alga 90% de la linguas parlada oji va es estinguida per 2050.

La mori de un lingua pote aveni en un de la modos seguente:
*Mori gradal, lente tra un periodo de tempo;
*Mori de basa a alta, la sesa de la usa de un lingua estra situas spesial, pe un lingua liturjial;
*Mori de alta a basa, cuando la cambia de linguas comensa en un ambiente de un nivel alta, como la governa;
*Mori radical, la desapare de un lingua cuando tota parlores sesa parla la lingua;
*Mori subita, tipal par la elimina de la popla ci parla la lingua;
*Erode de un lingua, la perde de capasia en la lingua a la nivel de la individua.

La prosede la plu comun cual resulta en la estingui de un lingua es un en cual un comunia de parlores de un lingua deveni bilingual en un otra lingua, e move gradal sua preferes de la lingua orijinal e a la lingua nova. Esta es un prosede de asorbe cual pote es volente o pote es forsada. Parlores de alga linguas, spesial linguas rejional o minor, pote deside abandona los per razonas de economia, usosia, o prestijia.

Linguas con un cuantia de parlores peti o isolida jeografial pote mori cuando sua parlores es estinguida par jenoside, maladias, o desastres natural.
Johannes Vermeer

**Johannes Vermeer** (1632 - 1675) ia es un depintor nederlandes de la periodo baroca, ci ia spesialida en senas de vive burjes en casa. El ia es moderada susedosa en sua vive, ma no ia es rica, restante sua sposa e enfantes en deta a sua mori, posible car el ia produi sola sirca 34 depintas, sirca tre per anio. 

Vermeer ia labora lente e con multe cura, e comun usada pigmentos multe cara. Lo es spesial notada per sua usa de lus en sua obras. El ia depinta plu la senas interna, posible en du sales peti en sua casa en Delft. Los mostra la mesma movables e decoras en ordinas variosa, e comun la mesma persones, tipal femes.

Vermeer ia es batizada en la Eglesa Reformida a 31 otobre 1632. Sua padre, Reijnier Janszoon ia es un laboror de seda e *cafa* (un misca de seda e coton o lana) de la clase media. Cuando sua padre ia mori en otobre 1652, Vermeer ia comensa maneja la comersia de arte de sua familia.

En april, 1653, Vermeer ia sposi un fem catolica, Catharina Bolenes. La bondise ia aveni en la vileta cuieta visina de Schipluiden. Sua madre par lege nova, Maria Thins, ia es plu rica ca el, e lo ia es probable ce Maria ia insiste ce Vermeer ta converti a catolicisme ante la sposi en 5 april.

A alga tempo, la sposidas ia comensa abita con la madre de Catharina, ci ia abita en un casa spasiosa a Oude Langendijk, prosima a un eglesa ascondeda de la jesuitas. Asi Vermeer ia abita per la resta de sua vive, produinte depintas en la sal a fronte a la nivel du. Sua sposa ia pare 15 enfantes, de ci cuatro ia es enterada ante es batizada.

A 29 desembre 1653, Vermeer ia deveni un membro de la Sindicato de San Luca, un asosia comersial per depintores. En 1662, El ia es elejeda como la xef de la sindicato, e reelejeda en 1663, 1670, e 1671, cual sujesta ce sua egales ia vide el como un artisan vera asetada. 

En 1672, la "anio de desastre", un cade sever de la economia en Nederland, pos cuando Luis 14 e sua armada franses ia invade la Republica de Nederland de la sude, segueda par un invade de la este par armadas engles e deutx. Multe area ia es destruida, la popla ia panica, cortes, teatros, botecas, e scolas ia es cluida. Sinco anios ia pasada ante la ambiente ta boni.

En desembre 1675, Vermeer ia mori pos un maladia corta. El ia es enterada en la Eglesa Vea, Delft a 15 desembre 1675. Sua sposa Cathatrina ia atribui sua mori a la stresa de presas finansial. La cade de la mercato de arte ia dana sua susede como un depintor e un mercator de arte.

Per sirca du sentenios pos sua mori, istoristes de arte, per la plu parte, ia iniora Vermeer e sua obras. Ma sirca 1860, Vermeer ia es "redescovreda", e sua obra ia joia multe amira e susede de alora a aora.
Ded Moroz

**Ded Moroz** (rusce: Дед Мороз, simil en otra linguas slavica) es un carater de fables, simil a Padre Natal e Santa Claus, e ave sua radises en mitos de paganisme slavica. La tradision es xef sperdeda en paises este slavica, e es un parte importante de la cultur rusce e soviet plu temprana. La tradui leteral es "Ava Glasa"

Ded Moroz es imajida como traente presentas a enfantes cortesa, comun traente los personal a la sera de la anio nova. El porta un roba longa pelosa, un xapo pelosa, e un valenci (bota tradisional de felta). El ave un barba longa e blanca, e porta un basto longa majiosa. El viaja tipal en un troica (un treno traeda par tre cavalos).

En la cultures de slavica este, Ded Moroz es acompaniada par Sneguroxca (rusce: Снегурочка), la Neta Neva, ci porta robas longa de blu-arjentin e un capeta pelosa o un corona flocin. El es un marca unica de Ded Moroz, car carateres simil en otra cultures no ave un acompanior fema.
Eda de Fero

La **eda de fero** es la eda final de la sistem de tre edas, presededa par la neolitica (eda de petra) e la eda de bronze. Orijinal lo ia refere a un eda arceolojial en la preistoria de Europa e Asia sude-ueste, ma ia es estendeda par analojia a otra partes de la mundo.

La dura de la eda varia dependente a la rejion considerada. Lo es definada par la produi de utiles e armas de fero e aser plu bon ca sua egales en bronze. En Asia sude-ueste antica, esta aveni pos la colasa de la eda de bronze en la sentenio 12 aec. La tecnolojia ia sperde rapida tra la rejion de la Mediteraneo e a Asia sude.

La eda de fero en Asia sude-este ia comensa con la descovre de la fonde de fero e la tecnicas de forja en Anatolia, la Caucasos, e la Balcanes en la milenio du aec. La creas de fero ia trovada en la loca arceolojial Kultepe, Azerbaijan, mostra ce la fonde de fero ia es bon conoseda e usada ante la milenio du. La usa de un forno basa per fonde la plu temprana ia es trovada a Tell Hammeh, Urdun, de sirca 930 aec.

Un forno basa es un tipo de forno usada per fonde fero de sua osides. Lo ia es la plu temprana de fornos con la capasia de fonde fero. La produi de la forno ia es un masa porosa de fero e scoria nomida fero reduida. Esta es tipal solidida e plu fondeda a fero forjada. En la eda moderne, la forno basa ia es recambiada par la forno alta, cual produi fero ru.

La spadas de la eda de fero temprana ia es multe diferente de la spadas de aser plu tarde. Los ia es no plu dur e forte ca la spadas de bronze. La spadas ia pote es fasil curvada o contorseda cuando usada.

Ultima, la fornores ia aprende ce, par ajunta un cuantia de carbono (ajunta en fonde en la forma de carbon de lenio) a la fero, los pote produi un alia plu bon, aora conoseda como aser. Par fria la fero en acua o otra licuida, e tempera lo par recaldi e refria lo, la spadas ta sufri min dana e pote rebondi a sua forma orijinal si curvada. Ma esta tecnolojia ia evolui lente, e an a la fini de la periodo medieval temprana, multe spadas ia es ancora fabricada con fero nondurida. Sola par produi aser pote la prosedes resulta en utiles e armas cual ia es egal o plu bon ca bronze.
Linguas matacoan

Matacoan (acc Mataguayan, Matákoan, Mataguayo, Mataco–Mataguayo, Matacoano, Matacoana) es un familia de linguas de Arjentina norde, Paraguai ueste, e Bolivia sude-este Lo pote es divide en cuatro sufamilias:

# Witxi (acc Wichí, Mataco, Wichi, Wichí Lhamtés, Weenhayek, Noctenes, Matahuayo, Matako, Weʃwo. La nom *Mataco* es comun ma es videda como despetante) - sirca 42,000 parlores
# Txorote (acc Chorote, Chorotí, Yofúaha, Tsoloti) - sirca 2200 parlores
# Nivacle (acc Nivaclé, Chulupí–Ashlushlay, Chulupí, Ajlujlay, Alhulhai, Niwaklé, Niwaqli, Churupi, Chulupe. La nom *Chulupí* es comun ma es videda como depetante) - sirca 14,000 parlores
# Maca (acc Maká, Macá, Maca, Towolhi, Toothle, Nynaka, Mak’á, Enimaca, Enimaga) - sirca 1500 parlores

La linguas es, per la plu parte, sufisinte. Posese alienable e nonalienable es distinguida. Los ave esplodentes simple, ejetada, e (en witxi), aspirada. Los ave sinco o ses vocales.
Sneguroxca

**Sneguroxca** (rusce: Снегу́рочка) es un carater en fables rusce. Lo pare no ave orjines en mitos slavica e apare sola en la sentenio 19 en foclor rusce. La nara la plu vea es de du campanianes in enfantes, Ivan e Maria, ci ia fabrica un pupa de neva e nomida el Sneguroxca. Tra tempo, Sneguroxca ia deveni un fia vera, e un grupo de xicas invita el per pasea en la bosca. Los prepara un foco peti e fa turnos volta supra lo. Cuando la turno per Sneguroxca aveni, el ia comensa volta - ma sola ateni la media e evapora como un nube peti.

En un otra nara, el ia es la fia de Besna-Crasna ("Primavera Bela") e Ded Moroz ("Padre Glasa"), e anela per la acompania de umanas mortal. El deveni enamada de un pastor nomida Lel, ma sua cor no ia es capas per conose ama. Sua madre ia compatia el, e dona a el esta capasia. Ma direta cuando el senti ama, sua cor ia caldi e el fonde.

Esta varia de la nara ia es fabricada como un presenta teatral par Alecsandr Ostrovscu, con musica acompaniante par Txaicovsci en 1873. En 1878, composor Ludwig Minkus e mestre de baleta Marius Petipa ia presenta un varia per baleta de Snegurotxa titulida *La fia de la Nevas* per la Baleta Imperial de la tsar. La nara ia es ance presentada como un opera par Nicolai Rimsci-Corsacov titulida *La fia de neva: un fable de primavera* (1880-81).

En la Impero Rusce tarde, Sneguroxca ia es un parte de la selebra de natal, en la forma de scultetas per decora la arbor abeto, e como un carater en presentas par enfantes. En la Uni Soviet temprana, la tradision de natal ia es proibida con tota otra tradisiones cristian. Ma, en 1935, la selebra de la anio nova ia es permeteda, cual inclui la arbor e Ded Moroz. A esta ves, Sneguroxca ia reseta la rol de la neta de Ded Moroz e ce sua aidor en la selebras de la anio nova per enfantes.
Anio nova

Multe nasiones e cultures selebra la **anio nova**, incluinte la sera de desembre 31 e la dia de janero 1. La aveni de la anio nova es marcada par selebras sosial cual inclui dansa, musica, comedas, bevidas (spesial bevidas alcolosa), e focos artal.

Cultures de Asia comun selebra la anio nova de la calendario lunal, en loca de, o con, la anio nova de la mundo ueste.
Calendario lunal

Un **calendario lunal** es fundida sur la sicles mensal de la fases de la luna. Car cada sicle es sirca 29.5 dias, lo es comun per menses de un calendario lunal per alterna entre 29 e 30 dias. Ma, car la periodo de 12 de esta sicles - pd, un anio lunal - es sola 354 dias, 8 oras, 48 minutos, e 34 secondos, calendarios lunal perde sirca 11 dias per anios, relativa a la calendario gregorian (pd la calendario solal). En  calendarios pur lunal, como la calendario muslim, la menses lunal sicle tra tota saisones de la anio solal tra un curso de un siclo de 33 anios.

La plu de calendarios lunal no es pur lunal, ma "lunisolal". Sua menses es fundida sur la oservas de la siclo lunal, ma ajusta la siclo de anios par ajunta, per esemplo, un plu mensa cada anio du o tre. Esta es la modo de la calendarios ivri, xines, indu, e tai. An si la calendario gregorian (la calendario solal moderne e internasional) es comun e legal usada en la plu de nasiones, calendarios tradisional continua es usada tra la emisfero este per determina festes relijiosa e nasional.

En alga calendarios lunisolal, como la calendario xines, la prima dia de un mense es la dia cuando un luna nova aveni en sua zona de tempo. En otras, como alga calendarios indu, cada mense comensa a la dia pos la luna plen o la luna nova. Otras ia es fundida en la pasada sur la vide pria de un luna cresente, como en la calendarios ivri e muslim.
Delft

**Delft** es un site en la provinse de Holland Sude, Nederland. Lo es locada entre Rotterdam a la sude-este e la Hague a la norde-ueste. Con la du de los, lo es parte de e la area metropolitan Rotterdam-la Hague e la Randstad.

Delft es un atrae popular per turistes en la pais. Lo es la abitada de la Universia de Tecnolojia de Delft, un sentro de rexerca tecnolojial e developa en Nederland. Lo es ance la loca de la fabrica de seramica nomida "Delft blu" e de la propre casa de la familia renante de Orania-Nassau. Istorial, Delft ia ave un rol multe influente en la Eda de Oro de Nederland. Lo ave un rol spesial en la istoria de microbiolojia, resultante de la obras de Antonie van Leeuwenhoek, la inventor de la microscopio, e Martinus Beijerinck, un fundor de la siensa de virolojia. E plu, Delft ia es la site en cual multe artistes famosa de la sentenios 16 e 17, incluinte Johannes Vermeer.
Comunia Valensia

**Comunia Valensia** (espaniol: *Comunidad Valenciana*, valensian: *Comunitat Valenciana*) es un comunia autonom de Espania.
Diretos umana

La **diretos umana** es la idea ce tota persones merita compatia, cual inclui un grado de respeta, dinia, e libria en relata a otra persones. Lo es estendeda par razona e esperia a diretos plu spesifada e suportada par (ideal) cada sosia e governa e sua leges. Esemplos de esta diretos es la libria per espresa, egalia su la lege, diretos de relijio e filosofia, un modo per manteni de familia, sua nuri e sania, un loca de abita secur, la direto de move libre, oteni un educa, etc. Tota debe inclui un respeta resiprocal per la diretos de otras.

Poplas antica no ia ave la mesma conseta de diretos umana universal. Vera, la idea deriva de la idea de lege natural cual deveni plu e plu importante en la Lumina european. De esta, la ideas moderne de diretos umana emerjeda tra la dui tarde de la sentenio 20, pos la ruinas e terores de la Geras Mundal.

La filosofiste engles John Locke ia discute diretos natural en sua obras, identifiante los como "vive, libria, e propria", e sujeste ce tal diretos fundal no ta pote es sededa en la contrata sosial de un sosia. En la sentenios 17 e 18, la Declara de diretos (England), la Declara de diretos (Scotland), la Declara de Diretos (Virjinia), la Declara de autonomia de la Statos Unida de America, e la Declara de la Diretos de Umania e de la Sitadan en Frans, ia comensa la taxe enorme de defini e enata esta diretos umana. La funda de la Crus Roja e la Acorda de Geneva de la sentenio 19 tarde, ia furni la fundas de lege internasional umaniste per la sentenios seguente.

Multe promoves ia contribui a la cambias profonda sosial tra la sentenio 20 cual developa la diretos umana. En Europa ueste e America Norde, sindicatos ia promove leges per dona a laboras la direto de greve, sania e securia de la locas de labora, la regula o proibi de labora par enfantes, etc. La promove per diretos de femes ia susede gania la direto de vote par femes. Promoves contra colonialisme ia susede en libri se de potias stranjer. Promove par minorias rasal e relijiosa susededa en alga partes de la mundo, e plu resente, promoves per libri la espresa de diferes de preferas sesal.

La aveni la plu importante istorial es la crea de la Nasiones Unida e sua Declara Universal de Diretos Umana en 1948. La Declara urje la governas de la membro-nasiones de la NU, e vera tota governas de la mundo, per promove un lista de diretos umana, sivil, economial, e sosial. An si la declara no es obligante, lo ia es la prima eforta legal per limita la condui de nasiones e impresa a los sua debes a sua sitadanes. A la Confere mundal de 2005, la Comision sur diretos umana de la NU ia es encargada con la investiga de violes de diretos umana par governas e otra grupos sosial. An con la multe regresas, on espera ce la luta per diretos umana ta susede ultima.
Diretos de femes

La **diretos de femes** es la diretos e meritas declarada per femes e enfantes fema tra la mundo, e ia formi la funda per la promove per diretos de femes en la sentenio 19 e la promove femiste en la sentenio 20. En alga nasiones, esta diretos ia es instituida e suportada par lege, costum local, e condui, ma en otras los es iniorada e supresada. Los difere de idea jeneral de diretos umana car lo esiste un prejudi istorial e tradisional contra la diretos per femes, e pro los per omes.

Consernas comun asosiada con diretos de femes inclui la direto per la autonomia de la corpo, per la libre de viole sesal, per la vota, per la teni de ofisias publica, per la entra en contratas legal, per la ave de diretos egal en lege familial, per la labora, per salarios e paia egal a los de omes, per diretos de reprodui, per la posese de propria, e per educa.

La grado de respeta, libria, e egalia cual pote es espetada par femes varia multe par situas unica (pe la fem con un sposo violente, contra la fem con un sposo bon), par la cultur tradisional (pe un sosia cual demanda obedi de femes, contra un cual vide femes como autonom), e par la leges de un stato (pe vive en un nasion sin leges contra la egalia de femes, contra un cual vide femes e omes como egal su la lege).

Car femes es nesesada per la esiste e survive de cualce sosia, los ia ave a min un grado de diretos. Nonfortunosa, la diferes de grandia e fortia entre omes e femes, e la limitas creada par ensinta, pare, e la cura de enfantes, pone femes en un rol plu afetable par la desiras de omes. En la caso de un tribu o stato, esta diferes pote es normalida en tradisiones e leges. 

An si la maltrata de femes es e ia es cuasi universal, la crese de la estende e potias de sosia de la eda antica a aora crese ance la cuantia de maltrata. Nota ce maltrata jeneral ia diminui tra la edas, no sentenio pote prosima la cuantia de tota varias de viole. La espera de la plu de persones en la mundo es ce nos va continua boni la trata de femes e otras en la futur.
Lego

**Lego** es un marca de juetas de construi cual es fabricada par la Grupo Lego, un compania privata con sua base en Billund, Danmarc. Lo es composada de bricetas de plastica, entretexable e colorosa, aora ance incluinte un colie de rotas e piniones, carateres umana, animal, e mitolojial peti, e multe otra partes e pacos per construi. Los pote es usada per construi veculos, construidas, robotes dirijable, etc. Cualce cosa cual pote es construida pote es desconstruida e usada per otra ojetos. 

La Grupo Lego ia comensa fabrica la bricetas en 1949. De cuando, lo ia crea un varia con bricetas plu grande per enfantes plu joven, nomida Duplo. En la desenio de 1950, Lego ia comensa crea pacos en grupos con temas como esplora de spasio, la site, piratas, vicinges, casteles, e trenes. Plu resente, lo ia comensa produi pacos con temas de filmas, como Batman, Star Wars, Harry Potter, etc. Un tema plu inovante ia es Lego Technic, cual es plu avansada e inclui ideas de injenia, ia es introduida en 1977. En 1999, lo ia introdui Lego Mindstorms, cual inclui bricetas programable per crea robotes. Lego ia produi ance filmas, juas de computador, oto parces divertinte nomida Legoland con multe construidas modelinte sites famosa, e multe Lego Discovery Centers ("sentros de descovre") tra la mundo.

Asta julio 2015, 600 bilion partes de Lego ia es produida. En febrero 2015, Lego ia prende de Ferrari la reputa de "la marca la plu potiosa en la mundo" de Brand Finance.
Linguas guaicuruan

**Guaicuruan** (acc Guaykuruan, Waikurúan, Guaycuruano, Guaikurú, Guaicuru, Guaycuruana) Es un familia de linguas parlada en Arjentina norde, Paraguai ueste, e Brasil (Mato Grosso do Sul), a ueste de la Rio Parana. La parlores de esta linguas es comun nomida la popla guaicuru. Per la plu parte, la guaicuruanes ia abita en la Gran Chaco e ia es nomadas gerosa, asta vinseda par la nasiones variosa de la area en la sentenio 19.

La linguas guaicuruan esistente inclui:
*Pilaga (acc Pilagá, Pilacá)
*Tobacom (acc Toba Qom, Chaco Sur, Namqom)
*Mocovi (acc Mocoví, Mbocobí, Mokoví, Moqoyt)
*Cadiueu (acc Kadiweu, Caduveo, Kadiwéu, Mbayá-Guaycuru, Mbayá, Guaicurú, Waikurú, Ediu-Adig)

Alga linguistes prefere no inclui cadiueu en la familia.

On ave ance tre linguas estinguida:
*Abipon (acc Callaga, Kalyaga, Abipón) †
*Uatxi (acc Guachi, Wachí) †
*Paiagua (acc Payagua, Payawá) †
Comunia Madrid

**Comunia Madrid** (espaniol: *Comunidad de Madrid*) es un comunia autonom de Espania. Madrid, la capital de la comunia, es ance la capital de la pais.
Menses suomi

En suomi, on no usa la nomes per menses derivada de la nomes tradisional de la romanes antica o la cristianes temprana, ma on usa nomes vea per la sicle de avenis e ativias de la cultivores en un pais norde:

1. **Tammi** (janero) sinfia cuerco, ma en alga dialetos, lo sinifia ance un cor, cual es la orijin de esta nom. Esta mensa es la media - la cor - de inverno en Suomi.

2. **Helmikuu** (febrero) sinifa perla, e la nom deriva de la perlas de glasa, jelada sur ramos e bastetas, videda su la lus de la sol.

3. **Maaliskuu** (marte): *maa* es la solo de tero, e *maallinen* sinifia solosa. Esta es la mensa en cual la neva fonde per la ves prima, e la solo nuda apare. Lo es ance crededa ce la nom pote refere a *mahla*, cual sinifia la sava de arbores.

4. **Huhtikuu** (april): *huhta* sinifa bosces cortida e ardeda, per crea spasio per campos nova.

5. **Toukokuu** (maio): *touko* es la tempo per semi e planta.

6. **Kesäkuu** (juno): *kesä* sinifa estate, ma probable la nom deriva de kesanto, cual sinifia tera reposante, cual debe es aradida per la prima ves.

7. **Heinäkuu** (julio) sinifia feno, e esta es la mensa en cual la feno es cortida e traeda a en.

8. **Elokuu** (agosto): *elo* sinifia vive, ma lo es ance un parola vea per la cultiva, e esta es la mensa per recolie.

9. **Syyskuu** (setembre): *Syys* es un parola poesin per autono, e esta es la mensa prima de autono.

10. **Lokakuu** (otobre): *loka* sinifia fango, e en esta mensa, lo pluve e neva multe, creante tera fangosa.

11. **Marraskuu** (novembre): *marras* es un parola antica per moria, o la spirito de un person mor. La arbores es nuda, la plantas ia mori, e no cosa crese.

12. **Joulukuu** (desembre): *joulu* sinifia aora natal, ma la nom estende plu temprana ca lo, a la festa precristian per la solista invernal. Cuando la popla de Suomi ia deveni cristianes, los ia sustitui simple un festa per un otra.

Esta esplicas es traduida de partes de los trovable a Finteresting.
Barselona

**Barselona** (espaniol e catalan *Barcelona*) es un site en Espania. Lo es la capital e site plu importante de Catalunia, como ance la munisipa du plu poplada de Espania. Con un cuantia de abitores de 1,6 milion a en la limitas de la site, sua area urban estende a multe munisipas visina de la Provinse Barselona do abita 4,8 miliones de persones. Esta fa de lo la area urban ses plu poplada en Europa pos Paris, London, Madrid, la area de la Ruhr e Milano. Lo es un de la urbes plu grande de la Mar Mediteraneo, locada en la costa entre la nases de la rios Llobregat e Besòs, e limitada a ueste par la Siera de Collserola, de cual la apico plu alta es 512 m.
Alfabeta sogdian

La **alfabeta sogdian** ia es orijinal usada per la lingua sogdian, un lingua de la familia irani usada par la popla de Sogdia. Lo ia es derivada de la alfabeta suri, la desendente de la alfabeta arami. La alfabeta sogdian ia es un de tre sistemes de scrive usada per scrive la lingua sogdian; la otras ia es la alfabeta maniste e la alfabeta suri. Lo ia es usada tra Asia sentral, de la borda de Iran en la ueste, a Xina en la este, de sirca 100-1200 ec.

An si la sistem de scrive pote es descriveda como un abjad, lo mostra ance tendes a deveni un de la alfabetas completa. La vocales longa ia es tipal scriveda par usa alef, he, yod, e uau. Esta simboles es a veses usada per espresa vocales corta, cual no es plu comun indicada.

La vocales:
*alef - a, ə (vocales sentral)
*uau- o, u (vocales dorsal)
*he - a,
*yod - i, e (vocales frontal)

La consonantes:
*bet - β, f
*gimel - x, ɣ
*zain - z, ʒ
*het - x
*caf - k, g
*lamed - l
*mem - m
*nun - n
*sameh - s
*pe - p, b
*sade - ʧ, ʤ, ts
*rex - r
*xin - ʃ
*tau - t, d
*lex - θ, ð

*Delta*, *tet*, e *cof* no es usada per sogdian. *Lex* es un letera ajunta per la sonas de engles th, creada par ajunta un coda peti a la *rex*. *Rex* ia es usada ance per *ain*; la letera *ain* spiral ia es usada per transcrives de arami. La formas vosida e nonvosida de fricantes no ia es distinguida.

Scrive es de destra a sinista, ma tra tempo ia es turnada 90º, a cuando lo ia comensa cambia a la sistem de scrive de la alfabeta uigur.
Ratatui

**Ratatui** (en franses *ratatouille*) es un plato composada de oniones, zucetas, tomates, melonjena e peperon, soteda e coceda lenta en olio.
Piza

Un **piza** es un comeda italian, composada de un funda plata e ronda de pan, fornida con salsa de tomate e ceso e tipal alga carnes o vejetales.
Licopodio

La divide **licopodio** (acc licopodiofita,) es un sugrupo traceofita de la rena de plantas. Algas nomi los moses, de la aspeta de alga licopodios, ma los no es moses vera, cual es plantas nonvasculal. Lo es un linia la plu vea de plantas vasculal esistente e conteni plantas estinguida como la baraguanatia cual ia es datida de la periodo silurian (sirca 425 milion anio ante aora). Esta spesies reprodui par sperde sporas e ave alternas macroscopial de jeneras (aploide e diploide), an si algas es omosporosa (con sporas de un grandia) cuando otras es eterosporosa (con sporos grande e peti - simil a la ovo e sperma en animales). La plu de membros de licopodios ave protosteles (silindres sentral simple en la talos), e la jenera de sporofitas (selulas duploide) es dominante. Los difere de tota otra plantas vasculal par ave microfilos (folias con sola un vena) en loca de la megafilos multe plu complicada trovada en filises e plantas con semes.

*Licopodiopsida		
**Licopodiala
**Drepanoficala †
*Isoetopsida		
**Selaginelala	
**Lepidodendrala †	
**Pleuromeiala †	
**Isoetala
Poesia medieval franses

La **poesia medieval franses** refere a la obras poesial produida en Frans en la eda medieval.

Lo es en la sentenio 12 cuando, junta a la poesia instruinte, a la poesia epica, a la poesia dramal o relijiosa, on developa la prima poesia lirica franses. Lo es un poesia do on espresa un "me" personal. Ma esce on pote vide en esta poesia nova un atenta de libri se de la jeneros codigida sosial e ideolojial?

Car la lirisme no es sola espresa de ama. Si el xerca espresa tota la sensosia personal de la poesiste, el lo fa con la xerca de musicalia. Vera, la *trouvères* e menestreles es xef poesistes musical, e la poesia lirica medieval  va depende de la musica medieval.

La poesia lirica medieval es ance debente a la poesia latina tarda, cual continua sua evolui en paralel, con poesistes como Venance Fortunat o la promove de la goliardes.

Influeda par la renovi de la culto a la Virjin en la sentenio 12 e la poesia arabi, esta menestreles en lingua ositan ia crea un estetica refinada per canta la ama. Lo va es la *fin'amor* o ama de cortea.

Un sentenio plu tarda, la *trouvères*' en lingua d'oïl (franses antica), va developa esta liricisme a norde de Frans. En la sentenio 14, la poesia lirica vole distingui se de la jeneros musical dominada par la composor Guillaume de Machaut, en cuando a la mesma tempo empresta de lo la formas popular de la canta, la rondo e supra tota, la balada.

La sentenio 14 es traversada par un corente de espresa plu formal, cual esplora la posiblias de esta lingua nova cual es franses. Contemporas de François Villon, retoricistes importante como Jean Molinet e Jean Meschinot previde la spirito de la Renase.